**Čo má obsahovať projektová dokumentácia na výsadbu rýchlo rastúcich drevín?**

**Legislatíva**

* Nariadenie vlády SR č. 238/2010 Z. z., ktorým sa ustanovujú podrobnosti o podmienkach prenajímania, predaja, zámeny a nadobúdania nehnuteľností Slovenským pozemkovým fondom v znení nariadenia vlády SR č. 363/2012 Z.z. a nariadenia vlády SR č. 168/2011 Z.z. v znení neskorších predpisov
* Zákon č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov
* Zákon č.  543/2002 Z. z. o ochrane prírody a krajiny v znení neskorších predpisov a ktorým sa menia a dopĺňajú niektoré zákony, ktorý zakazuje pestovanie inváznych druhov.
* Vyhláška Ministerstva pôdohospodárstva a rozvoja vidieka Slovenskej republiky č. 59/2013 Z. z., ktorou sa mení a dopĺňa vyhláška Ministerstva pôdohospodárstva Slovenskej republiky č. 508/2004 Z. z., ktorou sa vykonáva § 27 zákona č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia v znení neskorších predpisov
* Vyhláška Ministerstva pôdohospodárstva Slovenskej republiky č. [508/2004 Z. z.](http://www.zbierka.sk/sk/predpisy/508-2004-z-z.p-8114.pdf), ktorou sa vykonáva § 27 zákona č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia v znení neskorších predpisov

**Účel použitia**

 Rýchlorastúce energetické dreviny je možné pestovať aj na menej kvalitnej poľnohospodárskej pôde, ktorú nie je možné rentabilne využívať na výrobu poľnohospodárskych plodín, určených na výrobu potravín. Z uvedeného dôvodu sa rýchlorastúce dreviny využívajú ako výnosné nepoľnohospodárske plodiny s dobrou výťažnosťou, pre produkciu biomasy na výrobu energie.

Predkladaná projektová dokumentácia musia byť v súlade s ustanoveniami §18a a § 23 písm. l) zákona č. 57/2013 Z. z., ktorým sa mení a dopĺňa zákon č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov (ďalej len „zákon o ochrane pôdy“).

K základným typom zdrojov biomasy patria rýchlorastúce dreviny (vŕba, topoľ, agát, jelša a i.).

Rýchlorastúce dreviny majú dobu medzi výsadbou a ťažbou asi 2 až 5 rokov a výsadba sa obnovuje až po 20 - 25 rokoch. Parametre, ktoré sú rozhodujúce pri výbere rýchlorastúcich drevín sú ich dostupnosť, vhodnosť pre daný typ pôdy i podnebia a potenciálny výťažok z hektára za rok (tona/hektár/rok).

 Pri prenájme alebo kúpe poľnohospodárskej pôdy od SPF (Slovenského pozemkového fondu) za účelom pestovania rýchlorastúcich drevín je potrebné poznať kód bonitovanej pôdno-ekologickej jednotky (BPEJ) danej poľnohospodárskej pôdy. Vhodnosť pozemkov sa určuje podľa BPEJ v zmysle zákona č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a o zmene a doplnení niektorých zákonov.

Z dôvodu eliminovania záťaže na najprodukčnejšie pôdy sa primárne nevyužíva poľnohospodárska pôda, ktorá je nevyhnutná pre zabezpečenie poľnohospodárskej produkcie Slovenska. Z tohto dôvodu sa podporuje zakladanie porastov rýchlorastúcich drevín na menej produkčných pôdach.

Odbor vinohradníctva, vinárstva a ovocných sadov v pôsobnosti ÚKSÚP v súlade s legislatívou a podkladov od žiadateľa vypracuje odborné stanovisko. Odborné stanovisko ÚKSÚP sa týka posúdenia formálnej a obsahovej stránky projektu na výsadbu rýchlorastúcich drevín na pozemkoch prenajatých od Slovenského pozemkového fondu (SPF).

**Vymedzenie pojmov**

V zmysle § 18a zákona č. 57/2013 Z. z. sa **rýchlorastúcou drevinou** na poľnohospodárskej pôde rozumie porast rýchlorastúcej dreviny na produkciu drevnej biomasy na ploche väčšej ako 1 000 m2 najviac na 20 rokov.

Podľa § 4 zákona č. 508/2004 Z. z. **rekultivácia** znamená súhrn agromelioračných, agrotechnických, biologických a pestovateľských opatrení na obnovu kvalitatívnych vlastností poľnohospodárskej pôdy a obnovu pôdnej úrodnosti. Tieto opatrenia obsahujú obnovu fyzikálnych vlastností, chemických vlastností a biologických vlastností podľa príslušného druhu pozemku poľnohospodárskej pôdy.

**Použité skratky**

**OVVOS -** Odbor vinohradníctva, vinárstva a ovocných sadov

**ÚKSÚP** – Ústredný kontrolný a skúšobný ústav poľnohospodársky

**SPF –** Slovenský pozemkový fond

**BPEJ –** bonitovaná pôdnoekologická jednotka

**RRD –** rýchlorastúce dreviny

**PP –** plocha porastu

**KÚ –** katastrálne územie

**LPIS** – Register pôdy (Land parcel identification system)

**CKN** – parcela, ktorej hranice sú v teréne viditeľné a zobrazené na katastrálnej mape

**EKN** – parcela zapísaná v katastri ale jej hranice nie sú v teréne viditeľné

**NV SR** – nariadenie vlády Slovenskej republiky

**IČO –** identifikačné číslo

**DIČ –** daňové identifikačné číslo

**IČ DPH –** identifikačné číslo pre daň

**Podmienky založenia porastu rýchlorastúcich drevín na pozemkoch prenajatých od Slovenského pozemkového fondu**

V zmysle Nariadenia vlády SR č. 363/2012 Z. z., ktorým sa ustanovujú podrobnosti o podmienkach prenajímania, predaja, zámeny a nadobúdania nehnuteľností Slovenským pozemkovým fondom v znení nariadenia vlády Slovenskej republiky č. 168/2011 Z. z., čl. 1 § 2 ods. 6, „Fond prenajme pozemok na účely založenia trvalého porastu na základe odborného stanoviska Ústredného kontrolného a skúšobného ústavu poľnohospodárskeho, ak ide o ovocný sad, chmeľnicu alebo rýchlorastúce dreviny“. V súlade s nariadením vlády SR č. 363/2012 Z. z., ÚKSÚP vypracuje odborné stanovisko k projektovej dokumentácii pri zakladaní výsadby rýchlorastúcich drevín.

V zmysle § 18a zákona č. 57/2013 Z. z. možno porast rýchlorastúcej dreviny založiť na poľnohospodárskej pôde, ktorá je zaradená podľa kódu bonitovanej pôdno-ekologickej jednotky **do piatej až deviatej** kvalitatívnej skupiny alebo na poľnohospodárskej pôde kontaminovanej rizikovými látkami, o ktorej orgán ochrany poľnohospodárskej pôdy rozhodol podľa § 8 ods. 5, **alebo** na poľnohospodárskej pôde zaradenej podľa kódu bonitovanej pôdno-ekologickej jednotky **do tretej alebo štvrtej** skupiny kvality, ak sa poľnohospodárska pôda nachádza v záplavovom území, je zamokrená alebo je vystavená veternej erózii. Porast rýchlorastúcej dreviny nemožno založiť na pozemkoch, ktoré sa nachádzajú v treťom až piatom stupni územnej ochrany prírody a krajiny.

Pod pojmom záplavové územie sa rozumie inundačné územie. Ide o pojem zo zákona č. 364/2004 Z .z. o vodách (ďalej len „zákon o vodách“) a zo zákona č. 7/2010 Z. z. o ochrane pred povodňami.

Podľa §46 zákona o vodách je „ inundačné územie“ definované ako územie priľahlé k vodnému toku zaplavované vyliatím vody z koryta, ktoré je vymedzené ochrannou hrádzou alebo protipovodňovou líniou, alebo záplavovou čiarou. Rozsah inundačného územia, ktoré je vymedzené záplavovou čiarou, určuje orgán štátnej vodnej správy na návrh správcu vodohospodársky významných vodných tokov.

Podľa § 61 písm. i) zákona o vodách obvodný úrad životného prostredia vo veciach štátnej vodnej správy môže všeobecne záväznou vyhláškou určiť rozsah inundačného územia pri vodohospodársky významných tokoch.

Podľa §63 ods. 4 písm. b) zákona o vodách obec na úseku štátnej vodnej správy môže všeobecne záväzným nariadením určiť inundačné územie.

Ďalej sa v § 18a ods. 4 zákona č. 57/2013 Z. z. uvádza, že zakladateľ porastu rýchlorastúcich drevín alebo jeho právny nástupca je povinný vykonať spätnú rekultiváciu poľnohospodárskej pôdy v termíne do ukončenia pestovania rýchlorastúcich drevín podľa osvedčenia vydaného obvodným pozemkovým úradom.

**Odborné stanovisko ÚKSÚP k projektovej dokumentácii**

Pri spracovaní odborného stanoviska ÚKSÚP sa hodnotí odborná stránka pre výsadbu porastu rýchlorastúcich drevín v súlade s platnou legislatívou. V súlade so zákonom musia byť dodržané všetky náležitosti, ktoré musí žiadateľ o odborné stanovisko ÚKSÚP dodržať pri výbere pozemku podľa kvality BPEJ. Porast rýchlorastúcej dreviny možno založiť na poľnohospodárskej pôde, ktorá je zaradená podľa kódu bonitovanej pôdno-ekologickej jednotky do piatej až deviatej kvalitatívnej skupiny alebo na poľnohospodárskej pôde kontaminovanej rizikovými látkami, o ktorej orgán ochrany poľnohospodárskej pôdy rozhodol podľa § 8 ods. 5, alebo na poľnohospodárskej pôde zaradenej podľa kódu bonitovanej pôdno-ekologickej jednotky do tretej alebo štvrtej skupiny kvality, ak sa poľnohospodárska pôda nachádza v záplavovom území, je zamokrená alebo je vystavená veternej erózii.

Porast rýchlorastúcej dreviny nemožno založiť na pozemkoch, ktoré sa nachádzajú v treťom až piatom stupni územnej ochrany prírody a krajiny. Parametre, ktoré sú rozhodujúce pri výbere rýchlorastúcich drevín sú ich dostupnosť, vhodnosť pre daný typ pôdy i podnebia a potenciálny výťažok z hektára za rok (t/ha/r). Výťažok je najdôležitejším ukazovateľom a pre vŕby pestované v našich podmienkach môže dosiahnuť 15 ton suchej hmoty na hektár za rok. Prírastok niektorých vŕb sa pohybuje od 2 do 3 metrov za rok (2 - 3 cm denne v letnom období).

**Doklady potrebné pre vypracovanie odborného stanoviska**

Pre posúdenie formálnej stránky projektovej dokumentácie bude ÚKSÚP vyžadovať od žiadateľov:

1. Písomnú žiadosť o posúdenie projektovej dokumentácie
	* V žiadosti bude uvedený dôvod o vydanie odborného stanoviska na prenájom, alebo odkúpenie pôdy od SPF a pre účely uzavretia nájomnej zmluvy medzi žiadateľom a SPF.
	* V žiadosti bude stručne uvedený rozsah prenajatej výmery v ha aj s uvedením záberu plochy podľa katastrálneho územia a uvedenia kvality bonity pôdy podľa BPEJ.
2. Projektová dokumentácia
3. Mapový podklad z katastrálnej mapy a zákres hraníc záujmovej plochy porastu rýchlorastúcich drevín.

Odporúčaný rozsah projektovej dokumentácie na výsadbu rýchlorastúcich drevín na pozemkoch prenajatých od Slovenského pozemkového fondu je uvedený v nasledovnej tabuľke.

|  |
| --- |
| Sprievodná správa |
| Identifikačné údaje:1. Priezvisko, meno, titul / Obchodné meno organizácie
2. Dátum narodenia / IČO
3. Obec / sídlo organizácie
4. Ulica – číslo – PSČ
5. Meno a priezvisko osoby zodpovednej za plochu porastu rýchlorastúcich drevín
6. Telefón, e-mail, fax
7. Vzťah zakladateľa porastu rýchlorastúcich drevín k pozemkom
 |
| Názov projektovej dokumentácie |
| Investor / žiadateľ/ |
| Projektant |
| Katastrálne územie výsadby rýchlorastúcich drevín – prehľad výsadby podľa katastrálnych území - kód KÚ, názov KÚ **(podľa vzoru v prílohe č. 1)** |
| Kraj / okres / obec |
| Výmera v ha |
| Údaje o starostlivosť porastu a ťažbu biomasy |
| Prehľad užívateľov |
| Termín založenia a ukončenia pestovania rýchlorastúcich drevín |

|  |
| --- |
| Technická správa a ekonomické zhodnotenie |
| Zhodnotenie polohy, popis lokality záujmového územia |
| Charakteristika lokality podľa BPEJ – kvalita poľnohospodárskej pôdy |
| Tabuľka o ploche porastu rýchlorastúcich drevín podľa parciel CKN a EKN |
| Lokalizácia v LPIS – kultúrny diel a názov štvorca (lokality) |
| Vykonané prieskumy a ich dôsledky (rozbor pôdy a pod.) |
| Zastúpenie druhov, prípadne klonov, hustota výsadby - spon, intenzita, technológia pestovania, obrábanie pôdy, a pod. |
| Starostlivosť o životné prostredie, úpravy plôch |
| Údaje o ťažbe biomasy počas životnosti porastu |
| Plánovanie biologickej rekultivácie pôdy v projektovej dokumentácii |
| Ekonomické zhodnotenie výsadby / rozpočty náklady |
| Jednoduchá situačná mapa pre založenie porastu rýchlorastúcich drevín |

V projektovej dokumentácii na výsadbu rýchlorastúcich drevín na pozemkoch prenajatých od Slovenského pozemkového fondu je potrebné uviesť podrobný časový harmonogram prác.

|  |  |
| --- | --- |
| Pracovný plán | Časový harmonogram prác |
| Výsadba | od – do (časové obdobie) |
| Ošetrovanie rýchlorastúcich drevín | od – do (časové obdobie) |
| Ťažba | od – do (časové obdobie) |
| Technická rekultivácia | od – do (časové obdobie) |
| Biologická rekultivácia | od – do (časové obdobie) |
| Plánované odovzdanie pozemku  | Dátum podľa zmluvy |

**Obsahová stránka odborného stanoviska ÚKSÚP**

V obsahovej stránke projektovej dokumentácie bude uvedená stručná analýza navrhovaného technického riešenia výsadby ako celku, z pohľadu technologickej realizácie, ošetrovania a hnojenia drevín a iných agrotechnických zásahov, ťažby a následnej rekultivácie pozemku pred skončením nájmu prenajatej plochy.

K rekultivačným zásahom patrí súbor opatrení: odstránenie drevitých porastov, odstránenie kameňov, súvislých skalísk, rušenie nepotrebných poľných ciest, terasových stupňov, vyrovnanie terénu, úpravy zanedbaných a devastovaných pôd a pod. Rekultivačné opatrenia sa delia na:

1. **technickú časť rekultivácie**, ktorá obsahuje opis opatrení technickej rekultivácie, postup pri ich vykonávaní, časový harmonogram postupu prác, najmä zemné práce, povrchové očistenie plochy, plošné vyrovnanie pozemku a navážky, rekonštrukciu pôdneho profilu a hydromelioračné opatrenia.
2. **biologickú časť rekultivácie**, ktorá obsahuje opis opatrení biologickej rekultivácie, postup pri ich vykonávaní (agrotechnické zásahy), časový harmonogram postupu prác, najmä osevné postupy, hnojenie pôdy a optimalizáciu pôdnej reakcie.

Pri posúdení projektovej dokumentácie z obsahovej stránky sa bude klásť dôraz na:

* Posúdenie výberu stanovišťa v teréne.
* Charakteristiku pôdy a terénu na základe prieskumu bonitovaných pôdno-ekologických jednotiek (BPEJ) pre potreby bonitácie poľnohospodárskych pôd v SR.

Zakladateľ porastu rýchlorastúcich drevín na poľnohospodárskej pôde alebo jeho právny nástupca je zo zákona povinný :

1. vykonať spätnú rekultiváciu poľnohospodárskej pôdy v termíne do ukončenia pestovania rýchlorastúcich drevín podľa príslušného osvedčenia obvodného pozemkového úradu, najneskôr v priebehu posledného roku pestovania rýchlorastúcich drevín,
2. zabezpečiť ochranu okolitej poľnohospodárskej pôdy pred samonáletom z plochy porastu v časovom období a zabezpečiť výsadbu rýchlorastúcich drevín v dostatočnej vzdialenosti od hranice parcely, tak aby neboli tienené susedné parcely, na ktorých sa pestujú poľnohospodárske plodiny,
3. ohlásiť príslušnému obvodnému pozemkovému úradu každú zmenu, ktorá súvisí s vydaným osvedčením o registrácii plochy porastu rýchlorastúcej dreviny na poľnohospodárskej pôde, napríklad zmena týkajúca sa výmery, termínu trvania (pestovania) porastu rýchlorastúcej dreviny, zmena druhu rýchlorastúcej dreviny, prípadne zmenu zakladateľ, právneho nástupcu.

Vypracovanie odborného stanoviska k projektovej dokumentácii bude spoplatnené podľa aktuálne platného cenníka ÚKSÚP.